รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี วันที่ 6 มิถุนายน 2566
วันอังคารที่ 6 มิถุนายน 2566
06/06/2566
สรุปข่าวการประชุมคณะรัฐมนตรี วันที่ 6 มิถุนายน 2566
พลเอก ประยุทธ์  จันทร์โอชา นายกรัฐมนตรี  เป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ 6 มิถุนายน 2566 เวลา 09.00 น. พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล ซึ่งสรุปสาระสําคัญดังนี้
กฎหมาย
1.  เรื่อง  ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏเชียงราย (ฉบับที่ ..) พ.ศ. ....
2.  เรื่อง  ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏนครราชสีมา (ฉบับที่ ..) พ.ศ. ....
3.  เรื่อง  ร่างกฎกระทรวงกําหนดลักษณะของเหรียญกษาปณ์ที่ระลึก 130 ปี องค์กรอัยการ พ.ศ. ....
4.  เรื่อง  ร่างกฎกระทรวงวัสดุกัมมันตรังสีที่ไม่อยู่ภายใต้การควบคุมตามกฎหมายว่าด้วยพลังงานนิวเคลียร์เพื่อสันติ พ.ศ. .... และร่างกฎกระทรวงวัสดุกัมมันตรังสีที่ผู้ดําเนินการไม่ต้องขอรับใบอนุญาต พ.ศ. .... รวม 2 ฉบับ
5.  เรื่อง  ร่างพระราชกฤษฎีกาเรียกประชุมรัฐสภา พ.ศ. 2566
เศรษฐกิจ-สังคม
6.  เรื่อง  สรุปผลการประชุมคณะกรรมการยุทธศาสตร์ด้านการพัฒนาจังหวัดชายแดนภาคใต้ (กพต.) ครั้งที่ 2/2566
7.  เรื่อง  ความก้าวหน้าของยุทธศาสตร์ชาติ ประจําเดือนเมษายน 2566
8.  เรื่อง  ผลการพิจารณากรณีการใช้งบประมาณสํารองจ่ายเพื่อกรณีฉุกเฉินหรือจําเป็น ตามมาตรา 169 (3) ของรัฐธรรมนูญแห่งราชอาณาจักรไทย ของกระทรวงพลังงาน
9.  เรื่อง  การถวายพระราชสมัญญา “พระอัครราชูปถัมภิกาการจดหมายเหตุไทย” แด่สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี
10.  เรื่อง  การเสนอพระนามพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ให้องค์การยูเนสโกประกาศยกย่องและร่วมเฉลิมฉลองในวาระ 100 ปี วันพระบรมราชสมภพ ในปี พ.ศ. 2570
11.  เรื่อง  ผลการพิจารณาของคณะกรรมการกลั่นกรองการใช้จ่ายกู้ ในคราวประชุมครั้งที่ 2/2566 และผลการพิจารณาของคณะกรรมการกลั่นกรองการใช้จ่ายเงินกู้ ภายใต้พระราชกําหนดฯ เพิ่มเติม พ.ศ. 2564 ในคราวประชุมครั้งที่ 7/2566 และครั้งที่ 8/2566
12.  เรื่อง  รายงานผลการดําเนินการแก้ไขปัญหาโครงการพัฒนาสนามบินอู่ตะเภาและเมืองการบินภาคตะวันออก
13.  เรื่อง  สรุปผลการดําเนินการป้องกันและลดอุบัติเหตุทางถนนช่วงเทศกาลสงกรานต์ พ.ศ. 2566 และข้อเสนอเชิงนโยบายเพื่อขับเคลื่อนงานด้านความปลอดภัยทางถนน
14.  เรื่อง  รายงานประจําปี 2565 ของกองทุนเพื่อความเสมอภาคทางการศึกษา
ต่างประเทศ
15.  เรื่อง  ขอความเห็นชอบร่างหนังสือแลกเปลี่ยนสําหรับการดําเนินโครงการ Innovative Climate Risk Financing for the Agricultural Sector in the ASEAN Region และขอความเห็นชอบให้เลขาธิการอาเซียนเป็นผู้ลงนามในหนังสือแลกเปลี่ยนฯ
16.  เรื่อง  ร่างแถลงการณ์ร่วมการประชุมรัฐมนตรียุติธรรมอาเซียน - ญี่ปุ่น สมัยพิเศษ และแผนงานอาเซียน - ญี่ปุ่น ด้านกฎหมายและงานยุติธรรม
17.  เรื่อง  ผลการประชุมทบทวนการดําเนินการด้านน้ําในห้วงแรกของทศวรรษระหว่างประเทศแห่งการดําเนินการ “น้ําสําหรับการพัฒนาที่ยั่งยืน” ค.ศ. 2018-2023 (Midterm Comprehensive Review of the Implementation of the Qbjectives of the International Decade for Action “Water for Sustainable Development”; United Nations 2023 Water Conference)
18.  เรื่อง  การขอความเห็นชอบต่อร่างปฏิญญารัฐมนตรีของการประชุม UN-Habitat Assembly สมัยที่ 2
แต่งตั้ง
19.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (สํานักนายกรัฐมนตรี)
20.  เรื่อง  แต่งตั้งประธานกรรมการและกรรมการผู้ทรงวุฒิในคณะกรรมการสํานักงานส่งเสริมเศรษฐกิจสร้างสรรค์
21.  เรื่อง  การบรรจุผู้เคยเป็นข้าราชการพลเรือนสามัญประเภทบริหารระดับสูงกลับเข้ารับราชการ
กฎหมาย
1. เรื่อง ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏเชียงราย (ฉบับที่ ..) พ.ศ. ....
คณะรัฐมนตรีมีมติอนุมัติหลักการร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏเชียงราย (ฉบับที่ ..) พ.ศ. .... ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้ และให้กระทรวงการอุดมศึกษา วิทยาศาสตร์ วิจัยและนวัตกรรม รับข้อสังเกตของสํานักเลขาธิการคณะรัฐมนตรีไปพิจารณาดําเนินการต่อไปด้วย
ทั้งนี้ ร่างพระราชกฤษฎีกาที่ อว. เสนอ เป็นการแก้ไขเพิ่มเติมพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏเชียงราย (ฉบับที่ 4) พ.ศ. 2563 เพื่อเป็นการกําหนดปริญญาในสาขาวิชาและอักษรย่อสําหรับสาขาวิชารัฐศาสตร์ รวมทั้งสีประจําสาขาวิชาดังกล่าว ซึ่งสภามหาวิทยาลัยราชภัฏเชียงรายได้มีมติเห็นชอบด้วยแล้ว
สาระสําคัญของร่างพระราชกฤษฎีกา
กําหนดปริญญาในสาขาวิชาและอักษรย่อสําหรับสาขาวิชา และสีประจําสาขาวิชารัฐศาสตร์
2. เรื่อง ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏนครราชสีมา (ฉบับที่ ..) พ.ศ. ....
คณะรัฐมนตรีมีมติอนุมัติหลักการร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏนครราชสีมา (ฉบับที่ ..) พ.ศ. .... ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้ และให้กระทรวงการอุดมศึกษา วิทยาศาสตร์ วิจัยและนวัตกรรม รับข้อสังเกตของสํานักเลขาธิการคณะรัฐมนตรีไปพิจารณาดําเนินการต่อไป
ทั้งนี้ ร่างพระราชกฤษฎีกาที่ อว. เสนอ เป็นการแก้ไขเพิ่มเติมพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏนครราชสีมา (ฉบับที่ 4) พ.ศ. 2565 เพื่อกําหนดปริญญาในสาขาวิชาและอักษรย่อสําหรับสาขาวิชาพยาบาลศาสตร์ รวมทั้งสีประจําสาขาวิชาดังกล่าว ซึ่งสภามหาวิทยาลัยราชภัฏนครราชสีมาได้มีมติเห็นชอบด้วยแล้ว
สาระสําคัญของร่างพระราชกฤษฎีกา
กําหนดปริญญาในสาขาวิชาและอักษรย่อสําหรับสาขาวิชา และสีประจําสาขาวิชาพยาบาลศาสตร์
3. เรื่อง ร่างกฎกระทรวงกําหนดลักษณะของเหรียญกษาปณ์ที่ระลึก 130 ปี องค์กรอัยการ พ.ศ. ....
คณะรัฐมนตรีมีมติอนุมัติหลักการร่างกฎกระทรวงกําหนดลักษณะของเหรียญกษาปณ์ที่ระลึก 130 ปี องค์กรอัยการ พ.ศ. .... ตามที่กระทรวงการคลังเสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
ทั้งนี้ ร่างกฎกระทรวงที่กระทรวงการคลังเสนอ เป็นการกําหนดลักษณะของเหรียญกษาปณ์โลหะ สีขาว (ทองแดงผสมนิกเกิล) ชนิดราคายี่สิบบาท เพื่อเป็นที่ระลึกเนื่องในโอกาสครบ 130 ปี องค์กรอัยการ เมื่อวันที่ 1 เมษายน 2566 ซึ่งกระทรวงการคลังได้รับพระราชทานพระบรมราชานุญาตให้จัดทําเหรียญกษาปณ์ที่ระลึกตามรูปแบบที่นําความกราบบังคมทูลประกอบพระราชวินิจฉัยแล้ว สําหรับค่าใช้จ่ายในการจัดทําเหรียญกษาปณ์ดังกล่าวมาจากเงินทุนหมุนเวียนการบริหารจัดการเหรียญกษาปณ์ทรัพย์สินมีค่าของรัฐและการทําของ ประจําปีงบประมาณ พ.ศ. 2566 โดยกระทรวงการคลังได้จัดเตรียมงบประมาณสําหรับการดําเนินงานไว้แล้ว จึงสามารถกระทําได้ตามมาตรา 169 (1) ของรัฐธรรมนูญแห่งราชอาณาจักรไทย ประกอบกับสํานักงานคณะกรรมการกฤษฎีกาพิจารณาแล้วเห็นว่า การอนุมัติหลักการร่างกฎกระทรวงดังกล่าวเป็นการปฏิบัติราชการตามปกติ เพื่อให้เป็นไปตามที่กฎหมายแม่บทได้บัญญัติให้อํานาจไว้ และมิได้เป็นกรณีที่คณะรัฐมนตรีกระทําการอันมีผลเป็นการอนุมัติงานหรือโครงการ หรือมีผลเป็นการสร้างความผูกพันต่อคณะรัฐมนตรีชุดต่อไป ตามมาตรา 169 (1) ของรัฐธรรมนูญแห่งราชอาณาจักรไทย
สาระสําคัญของร่างกฎกระทรวง
กําหนดชนิด ราคา โลหะ อัตราเนื้อโลหะ น้ําหนัก ขนาด อัตราเผื่อเหลือเผื่อขาด ลวดลาย และลักษณะอื่น ๆ ของเหรียญกษาปณ์โลหะสีขาว (ทองแดงผสมนิกเกิล) ชนิดราคายี่สิบบาท เพื่อเป็นที่ระลึกเนื่องในโอกาสครบ 130 ปี องค์กรอัยการ
4. เรื่อง ร่างกฎกระทรวงวัสดุกัมมันตรังสีที่ไม่อยู่ภายใต้การควบคุมตามกฎหมายว่าด้วยพลังงานนิวเคลียร์ เพื่อสันติ พ.ศ. .... และร่างกฎกระทรวงวัสดุกัมมันตรังสีที่ผู้ดําเนินการไม่ต้องขอรับใบอนุญาต พ.ศ. .... รวม 2 ฉบับ
คณะรัฐมนตรีมีมติดังนี้
1. เห็นชอบ
1.1 ร่างกฎกระทรวงวัสดุกัมมันตรังสีที่ไม่อยู่ภายใต้การควบคุมตามกฎหมายว่าด้วยพลังงานนิวเคลียร์เพื่อสันติ พ.ศ. ....
1.2 ร่างกฎกระทรวงวัสดุกัมมันตรังสีที่ผู้ดําเนินการไม่ต้องขอรับใบอนุญาต พ.ศ. ....
ตามที่กระทรวงการอุดมศึกษา วิทยาศาสตร์ วิจัยและนวัตกรรมเสนอ ซึ่งสํานักงานคณะกรรมการกฤษฎีกาตรวจพิจารณาแล้ว และให้ดําเนินการต่อไปได้
2. ให้กระทรวงการอุดมศึกษา วิทยาศาสตร์ วิจัยและนวัตกรรม รับความเห็นของสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
ทั้งนี้ ร่างกฎกระทรวง รวม 2 ฉบับดังกล่าว ที่กระทรวงการอุดมศึกษา วิทยาศาสตร์ วิจัยและนวัตกรรมเสนอ คณะรัฐมนตรีได้เคยมีมติ (8 สิงหาคม 2560) อนุมัติหลักการ และสํานักงานคณะกรรมการกฤษฎีกาได้ตรวจพิจารณาแล้ว ซึ่งมีสาระสําคัญเกี่ยวกับการกําหนดวัสดุกัมมันตรังสีที่ไม่อยู่ภายใต้การควบคุมตามกฎหมายว่าด้วยพลังงานนิวเคลียร์เพื่อสันติ และการกําหนดวัสดุกัมมันตรังสีที่ผู้ดําเนินการไม่ต้องขอรับใบอนุญาต ตามลําดับ การออกร่างกฎกระทรวงทั้งสองฉบับดังกล่าวเพื่อให้เป็นไปตามบทบัญญัติแห่งพระราชบัญญัติพลังงานนิวเคลียร์เพื่อสันติ พ.ศ. 2559 และที่แก้ไขเพิ่มเติมซึ่งเป็นกฎหมายกําหนดกฎเกณฑ์ให้เกิดความปลอดภัยและความมั่นคงทางนิวเคลียร์และรังสี เพื่อคุ้มครองประชาชนและสิ่งแวดล้อม รวมทั้งเพื่อให้สอดคล้องกับข้อกําหนดทบวงการพลังงานปรมาณูระหว่างประเทศ (International Atomic Energy Agency) และคณะกรรมการพลังงานนิวเคลียร์เพื่อสันติได้มีมติเห็นชอบด้วยแล้ว
สาระสําคัญของร่างกฎกระทรวง
1. ร่างกฎกระทรวงวัสดุกัมมันตรังสีที่ไม่อยู่ภายใต้การควบคุมตามกฎหมายว่าด้วยพลังงานนิวเคลียร์เพื่อสันติ พ.ศ. .... กําหนดให้วัสดุกัมมันตรังสีไม่อยู่ภายใต้การควบคุมตามกฎหมายว่าด้วยพลังงานนิวเคลียร์เพื่อสันติ ดังนี้
1.1 วัสดุกัมมันตรังสีที่ประกอบด้วยนิวไคลด์กัมมันตรังสีชนิดเดียวในรูปของแข็ง หรือของเหลว ที่มีปริมาณไม่เกิน 3 ตัน หรือก๊าซ และมีความเข้มข้นกัมมันตภาพหรือกัมมันตภาพของนิวไคลด์กัมมันตรังสี ไม่เกินค่าที่กําหนดไว้ในตารางที่ 1 ท้ายกฎกระทรวงนี้
1.2 วัสดุกัมมันตรังสีที่ประกอบด้วยนิวไคลด์กัมมันตรังสีชนิดเดียวในรูปของแข็ง ที่มีปริมาณมากกว่า 3 ตัน และมีความเข้มข้นกัมมันตภาพของนิวไคลด์กัมมันตรังสี ไม่เกินค่าที่กําหนดไว้ในตารางที่ 2 ท้ายกฎกระทรวงนี้
1.3 วัสดุกัมมันตรังสีที่มีอยู่ในธรรมชาติและนํามาใช้เพื่อประโยชน์ในทางอุตสาหกรรมหรือที่เกิดจากอุตสาหกรรม ที่มีปริมาณมากกว่า 3 ตัน และมีความเข้มข้นกัมมันตภาพของนิวไคลด์กัมมันตรังสีแต่ละชนิดไม่เกินกว่าค่าที่กําหนดไว้ในตารางที่ 3 ท้ายกฎกระทรวงนี้
1.4 วัสดุกัมมันตรังสีที่ประกอบด้วยนิวไคลด์กัมมันตรังสีหลายชนิด และมีผลรวมของอัตราส่วนระหว่างความเข้มข้นกัมมันตภาพหรือกัมมันตภาพของนิวไคลด์กัมมันตรังสีแต่ละชนิด กับความเข้มข้นกัมมันตภาพหรือกัมมันตภาพของนิวไคลด์กัมมันตรังสีชนิดนั้น ตามค่าที่กําหนดในตารางที่ 1 หรือตารางที่ 2 ท้ายกฎกระทรวงนี้ แล้วแต่กรณี มีค่าไม่เกิน 1
2. ร่างกฎกระทรวงวัสดุกัมมันตรังสีที่ผู้ดําเนินการไม่ต้องขอรับใบอนุญาต พ.ศ. ....
2.1 กําหนดนิยามคําว่า “ค่ากัมมันตภาพ” “ค่ากัมมันตภาพรวม” และ “ค่าความเป็นอันตราย”
2.2 กําหนดให้วัสดุกัมมันตรังสีที่ผู้ดําเนินการไม่ต้องขอรับใบอนุญาตตามมาตรา 19 แต่ต้องแจ้งการครอบครองหรือใช้ต่อเลขาธิการสํานักงานปรมาณูเพื่อสันติ ดังนี้
2.2.1 วัสดุกัมมันตรังสีประเภทที่ 5 ซึ่งออกตามความในมาตรา 19 วรรคสอง ชนิดเดียวหรือหลายชนิดรวมกัน ที่มีลักษณะการใช้ประโยชน์ตามตารางที่ 1 ท้ายกฎกระทรวงนี้ ซึ่งมีอัตราส่วนระหว่างค่ากัมมันตภาพหรือค่ากัมมันตภาพรวม ต่อค่าความเป็นอันตรายไม่เกิน 0.01 และมีค่าความเข้มข้นกัมมันตภาพและค่ากัมมันตภาพเกินกว่าเกณฑ์ที่กําหนดสําหรับวัสดุกัมมันตรังสีที่ไม่อยู่ภายใต้การควบคุมตามกฎกระทรวงซึ่งออกตามความในมาตรา 18 วรรคหนึ่ง
2.2.2 วัสดุกัมมันตรังสีที่เป็นส่วนประกอบของสินค้าอุปโภคตามตารางที่ 2 ท้ายกฎกระทรวงนี้ ซึ่งมีอัตราส่วนระหว่างค่ากัมมันตภาพรวม ต่อค่าความเป็นอันตรายไม่เกิน 0.01 และมีค่าความเข้มข้นกัมมันตภาพและค่ากัมมันตภาพเกินกว่าเกณฑ์ที่กําหนดสําหรับวัสดุกัมมันตรังสีที่ไม่อยู่ภายใต้การควบคุมตามกฎกระทรวงซึ่งออกตามความในมาตรา 18 วรรคหนึ่ง
2.2.3 วัสดุกัมมันตรังสีอื่นที่มีอัตราส่วนระหว่างค่ากัมมันตภาพ หรือ ค่ากัมมันตภาพรวม ต่อค่าความเป็นอันตราย น้อยกว่า 0.01 และค่าความเข้มข้นกัมมันตภาพ และค่ากัมมันตภาพเกินกว่าเกณฑ์ที่กําหนดสําหรับวัสดุกัมมันตรังสีที่ไม่อยู่ภายใต้การควบคุมตามกฎกระทรวงซึ่งออกตามความในมาตรา 18 วรรคหนึ่ง
5. เรื่อง ร่างพระราชกฤษฎีกาเรียกประชุมรัฐสภา พ.ศ. 2566
คณะรัฐมนตรีมีมติเห็นชอบร่างพระราชกฤษฎีกาเรียกประชุมรัฐสภา พ.ศ. 2566 (โดยยังมิได้ระบุวันที่เรียกประชุมรัฐสภา) ตามที่สํานักเลขาธิการคณะรัฐมนตรี (สลค.) เสนอ สําหรับวันเรียกประชุมรัฐสภา มอบให้สํานักเลขาธิการคณะรัฐมนตรีประสานกับสํานักงานคณะกรรมการการเลือกตั้ง สํานักงานเลขาธิการสภาผู้แทนราษฎร และสํานักงานองคมนตรี เมื่อมีสมาชิกสภาผู้แทนราษฎรได้รับเลือกตั้งถึงร้อยละเก้าสิบห้าของจํานวนสมาชิกสภาผู้แทนราษฎรทั้งหมดแล้ว (จํานวน 475 คน) ให้นําร่างพระราชกฤษฎีกาดังกล่าวขึ้นทูลเกล้าฯ ถวาย ต่อไป
ข้อเท็จจริง
สลค. เสนอว่า
1. โดยที่รัฐธรรมนูญแห่งราชอาณาจักรไทย และที่แก้ไขเพิ่มเติม มาตรา 83 บัญญัติให้สภาผู้แทนราษฎรประกอบด้วยสมาชิกจํานวนห้าร้อยคน โดยเป็นสมาชิกซึ่งมาจากการเลือกตั้งแบบแบ่งเขตเลือกตั้งจํานวนสี่ร้อยคน และสมาชิกซึ่งมาจากการเลือกตั้งแบบบัญชีรายชื่อจํานวนหนึ่งร้อยคน มาตรา 84 บัญญัติให้ในการเลือกตั้งทั่วไป เมื่อมีสมาชิกสภาผู้แทนราษฎรได้รับเลือกตั้งถึงร้อยละเก้าสิบห้าของจํานวนสมาชิกสภาผู้แทนราษฎรทั้งหมดแล้ว (จํานวน 475 คน) หากมีความจําเป็นจะต้องเรียกประชุมรัฐสภาก็ให้ดําเนินการเรียกประชุมรัฐสภาได้ และมาตรา 85 วรรคสี่ บัญญัติให้คณะกรรมการการเลือกตั้งประกาศผลการเลือกตั้งเมื่อตรวจสอบเบื้องตันแล้ว มีเหตุอันควรเชื่อว่าผลการเลือกตั้งเป็นไปโดยสุจริตและเที่ยงธรรม และมีจํานวนไม่น้อยกว่าร้อยละเก้าสิบห้าของเขตเลือกตั้งทั้งหมด ซึ่งคณะกรรมการการเลือกตั้งต้องตรวจสอบเบื้องต้นและประกาศผลการเลือกตั้งให้แล้วเสร็จโดยเร็ว แต่ต้องไม่ช้ากว่าหกสิบวันนับแต่วันเลือกตั้ง (ภายในวันที่ 13 กรกฎาคม 2566) ประกอบกับมาตรา 121 วรรคหนึ่ง บัญญัติให้ภายในสิบห้าวันนับแต่วันประกาศผลการเลือกตั้งสมาชิกสภาผู้แทนราษฎรอันเป็นการเลือกตั้งทั่วไป (ภายในวันที่ 27 กรกฎาคม 2566) ให้มีการเรียกประชุมรัฐสภาเพื่อให้สมาชิกได้มาประชุมเป็นครั้งแรก และมาตรา 122 วรรคหนึ่ง วรรคสอง และวรรคสี่ บัญญัติให้พระมหากษัตริย์ทรงเรียกประชุมรัฐสภา ทรงเปิดและทรงปิดประชุม โดยพระมหากษัตริย์จะเสด็จพระราชดําเนินมาทรงทํารัฐพิธีเปิดประชุมสมัยประชุมสามัญประจําปีครั้งแรกด้วยพระองค์เอง หรือจะโปรดเกล้าโปรดกระหม่อมให้พระรัชทายาทซึ่งทรงบรรลุนิติภาวะแล้วหรือผู้ใดผู้หนึ่ง เป็นผู้แทนพระองค์ มาทํารัฐพิธีก็ได้ ทั้งนี้ การเรียกประชุม ให้กระทําโดยพระราชกฤษฎีกา
2. ดังนั้น เพื่อให้การเรียกประชุมรัฐสภาครั้งแรกดําเนินไปด้วยความเรียบร้อยและเป็นไปตามบทบัญญัติของรัฐธรรมนูญแห่งราชอาณาจักรไทย สลค. จึงได้ยกร่างพระราชกฤษฎีกาเรียกประชุมรัฐสภา พ.ศ. 2566 ขึ้น (โดยยังมิได้ระบุวันที่เรียกประชุมรัฐสภา) และจะได้ประสานกับสํานักงานคณะกรรมการการเลือกตั้ง สํานักงานเลขาธิการสภาผู้แทนราษฎร และสํานักงานองคมนตรี เมื่อมีสมาชิกสภาผู้แทนราษฎรได้รับเลือกตั้งถึงร้อยละเก้าสิบห้าของจํานวนสมาชิกสภาผู้แทนราษฎรทั้งหมดแล้ว เพื่อจะได้นําร่างพระราชกฤษฎีกาดังกล่าวขึ้นทูลเกล้าฯ ถวายต่อไป
เศรษฐกิจ-สังคม
6. เรื่อง สรุปผลการประชุมคณะกรรมการยุทธศาสตร์ด้านการพัฒนาจังหวัดชายแดนภาคใต้ (กพต.) ครั้งที่ 2/2566
คณะรัฐมนตรีรับทราบตามที่ศูนย์อํานวยการบริหารจังหวัดชายแดนภาคใต้ (ศอ.บต.) เสนอ สรุปผลการประชุมคณะกรรมการยุทธศาสตร์ด้านการพัฒนาจังหวัดชายแดนภาคใต้ (กพต.) ครั้งที่ 2/2566 เมื่อวันที่ 17 มีนาคม 2566 ณ มหาวิทยาลัยราชภัฏยะลา อําเภอเมืองยะลา จังหวัดยะลา [เป็นการดําเนินการตามพระราชบัญญัติการบริหารราชการจังหวัดชายแดนภาคใต้ พ.ศ. 2553 มาตรา 7 (6) ที่บัญญัติให้ กพต. มีอํานาจหน้าที่ในการเสนอแนะแนวทางการแก้ไขปัญหาและอุปสรรคในเขตจังหวัดชายแดนภาคใต้ต่อคณะรัฐมนตรี] สาระสําคัญสรุปได้ ดังนี้
ประเภท/เรื่อง/ประเด็น
การดําเนินงาน/มติที่ประชุม
1. เรื่องการติดตามความก้าวหน้าตามมติ กพต. จํานวน 2 เรื่อง
1.1 ความคืบหน้าโครงการนําเรือประมงออกนอกระบบเพื่อการจัดการทรัพยากรประมงทะเลที่ยั่งยืนพื้นที่จังหวัดชายแดนภาคใต้
การดําเนินงาน : (1) การนําเรือประมงที่ออกนอกระบบไปจัดวางเป็นปะการังเทียม ซึ่งกรมทรัพยากรทางทะเลและชายฝั่ง (ทช.) เห็นว่าอาจไม่เหมาะสม เนื่องจากวัสดุตัวเรือส่วนใหญ่เป็นไม้ เมื่อจัดวางเป็นปะการังเทียมใต้ทะเล จะเน่าเปื่อย ผุพัง และอาจมีชิ้นส่วนหลุดออกจากตัวเรือ กลายเป็นขยะทะเล เกิดอันตรายต่อสัตว์น้ํา และการเดินเรือ จึงควรพิจารณาแนวทางอื่นในการดําเนินการตามระเบียบเกี่ยวกับการพัสดุและการจําหน่ายพัสดุ เช่น การให้ส่วนราชการอื่นนําไปใช้ประโยชน์ การขายทอดตลาด หรือการทําลายซากเรือ (2) การกําหนดเกณฑ์และวิธีการจ่ายเงินเยียวยาเรือประมงจังหวัดชายแดนภาคใต้โดยใช้วิธีการทําลายเรือประมงตามแนวทางที่กรมประมงดําเนินการและเป็นไปตามข้อเสนอแนะของ ทช. และ (3) จัดทําหลักเกณฑ์และวิธีการจ่ายเงินเยียวยาเรือประมงในพื้นที่จังหวัดชายแดนภาคใต้ ซึ่ง ศอ.บต. อยู่ระหว่างจัดทําหลักเกณฑ์ดังกล่าว คาดว่าจะสามารถดําเนินการจ่ายค่าชดเชยเยียวยาเรือประมงในพื้นที่จังหวัดปัตตานีจํานวน 96 ลํา ในเดือนพฤษภาคม 25661
มติที่ประชุม : รับทราบ
1.2 ความคืบหน้าการแก้ไขปัญหาแรงงานคนไทยที่เดินทางไปประกอบอาชีพในสถานประกอบอาหารไทยในประเทศมาเลเซีย (เครือข่ายร้านอาหารต้มยํากุ้ง)
การดําเนินงาน : ศอ.บต. ร่วมกับกระทรวงการต่างประเทศ (กต.) และหน่วยงานที่เกี่ยวข้อง ประสานงานกับกระทรวงมหาดไทย (มท.) ของประเทศมาเลเซีย ในการหารือการแก้ไขปัญหาแรงงานไทยฯ เพื่อดําเนินการแก้ไขปัญหา 8 ด้าน ได้แก่ (1) การแจ้งเกิด-แจ้งตาย ได้จัดทําคู่มือดําเนินการ แต่มีอุปสรรคการดําเนินการแจ้งเกิด-แจ้งตาย ณ จุดเดียวแบบเบ็ดเสร็จ ซึ่งต้องดําเนินการตามกฎหมายประเทศมาเลเซีย (2) การอํานวยความสะดวกการออกใบขับขี่ในประเทศมาเลเซีย โดยแรงงานระยะสั้นสามารถยื่นแปลงใบขับขี่ประเทศไทยที่ผ่านการรับรองเอกสารจากกรมการกงสุลประเทศมาเลเซียได้ (3) การต่ออายุหนังสือเดินทาง (Passport) ในประเทศมาเลเซีย โดย กต. ระบุว่า สถานทูตไม่มีการออกหนังสือเดินทางให้กับผู้เดินทางระยะสั้น ยกเว้นกรณีที่มีความจําเป็นเร่งด่วนเท่านั้น (4) การขอเพิ่มโควตาและการออกใบนุญาตให้เข้ามาทํางานในประเทศมาเลเซีย (Work Permit) ปัจจุบันไม่มีการกําหนดโควตาของลูกจ้าง ผู้ประกอบการสามารถยื่นขอใบอนุญาตได้ทันที (5) การส่งเสริมกิจกรรมสร้างสัมพันธ์ของเครือข่ายคนไทยในประเทศมาเลเซีย ได้ทําแผนงาน และสร้างความสัมพันธ์โดยตั้งคําขอใช้งบประมาณภายใต้แผนงานบูรณาการแก้ไขปัญหาจังหวัดชายแดนภาคใต้ (6) การสนับสนุนการจัดหาครูและสื่อการเรียนการสอนภาษาไทยให้กับเด็กและเยาวชนที่อยู่ในประเทศมาเลเซียโดยร่วมกับกระทรวงการศึกษาธิการ จัดทําแผนงาน โครงการ กิจกรรม โดยตั้งคําขอใช้งบประมาณภายใต้แผนงานบูรณาการฯ (7) การแก้ไขปัญหาบุคคลที่มีรายชื่อในระบบฐานข้อมูลของรัฐ Watch list2 8 ราย โดยได้ให้ความช่วยเหลือเป็นรายกรณีไป และ (8) การสนับสนุนการเยี่ยมผู้ต้องขังที่เป็นคนไทยในเรือน จําประเทศมาเลเซีย โดยขอเพิ่มเวลาเข้าเยี่ยมและอํานวยความสะดวกแก่ผู้ต้องขังหญิง
มติที่ประชุม : รับทราบ
2. เรื่องเพื่อพิจารณา จํานวน 3 เรื่อง
2.1 ขอความเห็นชอบหลักการโครงการพัฒนาสวนสาธารณะขวัญเมืองให้มีหอชมเมือง และสถานที่พักผ่อนหย่อนใจ “Yala City Tower” พ.ศ. 2566-2568
การดําเนินงาน : ศอ.บต. ร่วมกับหน่วยงานที่เกี่ยวข้อง เช่น จังหวัดยะลาและเทศบาลนครยะลา จัดประชุมรับฟังความคิดเห็น กําหนดแนวทางและจัดทํารายละเอียดการใช้พื้นที่สวนสาธารณะขวัญเมืองฯ เมื่อวันที่ 9 และ 14 มีนาคม 2566 โดยมีการก่อสร้างหอชมเมืองที่สูงที่สุดในประเทศ (ความสูง 189 เมตร) และพัฒนาพื้นที่สวนสาธารณะโดยรอบประมาณ 8 ไร่ ระยะเวลาดําเนินการ 3 ปี (ปีงบประมาณ พ.ศ. 2566-2568) งบประมาณรวม 788 ล้านบาท โดยเทศบาลนครยะลาอยู่ระหว่างปรับแผนงาน โครงการ และงบประมาณประจําปีงบประมาณ พ.ศ. 2566 เพื่อดําเนินการจ้างที่ปรึกษาและสํารวจออกแบบรายละเอียด
มติที่ประชุม : เห็นชอบตามที่ฝ่ายเลขานุการเสนอ ดังนี้ (1) เห็นชอบหลักการโครงการพัฒนาสวนสาธารณะขวัญเมืองฯ โดยมอบหมายเทศบาลนครยะลา เป็นหน่วยงานหลักรับผิดชอบดําเนินการและมอบหมาย ศอ.บต. มท. (จังหวัดยะลา และสํานักงานโยธาธิการและผังเมือง จังหวัดยะลา และกระทรวงการท่องเที่ยวและกีฬา (กก.) โดยสํานักงานการกีฬาแห่งประเทศไทย สํานักงานท่องเที่ยวและกีฬาจังหวัดยะลา) เป็นหน่วยงานสนับสนุน และ (2) เห็นชอบกรอบวงเงิน จํานวน 788 ล้านบาท เพื่อดําเนินการโครงการพัฒนาสวนสาธารณะขวัญเมืองฯ ประกอบด้วย 2 กิจกรรม ได้แก่ 1) ค่าจ้างที่ปรึกษาศึกษาความเหมาะสมและสํารวจออกแบบ จํานวน 8 ล้านบาท โดยมอบหมายเทศบาลนครยะลา ปรับแผนงานโครงการกิจกรรมและงบประมาณที่ได้รับการจัดสรรตามพระราชบัญญัติรายจ่ายประจําปีงบประมาณ พ.ศ. 2566 มาสนับสนุนการดําเนินการและ 2) ค่าก่อสร้างหอชมเมืองและพัฒนาพื้นที่สวนสาธารณะขวัญเมืองโดยรอบ จํานวน 780 ล้านบาท โดยมอบหมายเทศบาลนครยะลาดําเนินการสนับสนุนโครงการอย่างต่อเนื่องภายใต้แผนงานโครงการและงบประมาณรายจ่ายประจําปีงบประมาณ พ.ศ. 2567 หากไม่เพียงพอขอให้สํานักงบประมาณ (สงป.) พิจารณาจัดหางบประมาณจากแหล่งอื่น ๆสนับสนุนต่อไป และให้เทศบาลนครยะลาเสนอจัดตั้งคําของบประมาณปกติสนับสนุนการดําเนินโครงการในปีงบประมาณ พ.ศ. 2568 เป็นต้นไป
2.2 ขอความเห็นชอบหลักการโครงการยกระดับจังหวัดยะลาให้เป็นเมืองแห่งกีฬาจังหวัดชายแดนภาคใต้พ.ศ. 2566-2568
การดําเนินงาน : ก่อสร้างศูนย์กีฬาครบวงจร เนื้อที่ 98 ไร่ ในพื้นที่ตําบลสะเตง อําเภอเมืองยะลา จังหวัดยะลา ซึ่งเป็นที่ดินอันเป็นสาธารณะสมบัติของแผ่นดิน ประเภทพลเมืองใช้ร่วมกัน ทั้งนี้ การดําเนินโครงการดังกล่าว จะทําให้ 3 จังหวัดชายแดนภาคใต้ (จังหวัดยะลา ปัตตานี และนราธิวาส) มีพื้นที่ในการดําเนินการจัดกิจกรรมด้านกีฬาที่ครบวงจร ทั้งในระดับจังหวัด ระดับภาค ระดับประเทศและระดับนานาชาติ
มติที่ประชุม : เห็นชอบตามที่ฝ่ายเลขานุการเสนอ ดังนี้ (1) เห็นชอบหลักการโครงการฯ โดยมอบหมายให้เทศบาลนครยะลา เป็นหน่วยหลักรับผิดชอบดําเนินการ และมอบหมาย กก. (สํานักงานการกีฬาแห่งประเทศไทย และสํานักงานท่องเที่ยวและกีฬาจังหวัดยะลา) ศอ.บต. และจังหวัดยะลา เป็นหน่วยงานสนับสนุน และ (2) เห็นชอบกรอบวงเงินจํานวน 396 ล้านบาท เพื่อดําเนินการโครงการฯ โดยมอบหมายเทศบาลนครยะลาดําเนินการปรับแผนงานโครงการและงบประมาณที่ได้รับจัดสรรตามพระราชบัญญัติรายจ่ายประจําปีงบประมาณ พ.ศ. 2566 มาสนับสนุนการดําเนินการและสนับสนุนโครงการอย่างต่อเนื่องภายใต้แผนงานโครงการและงบประมาณรายจ่ายประจําปีงบประมาณ พ.ศ. 2567 หากไม่เพียงพอ ขอให้ สงป. พิจารณาจัดหางบประมาณจากแหล่งอื่น ๆ สนับสนุนต่อไป และให้เทศบาลนครยะลาเสนอจัดตั้งคําของบประมาณปกติสนับสนุนการดําเนินโครงการในปีงบประมาณ พ.ศ. 2568 เป็นต้นไป
2.3 ขอความเห็นชอบหลักการโครงการพัฒนาโครงข่ายทางหลวงแผ่นดิน (ศึกษาแนวเส้นทางใหม่และขุดเจาะอุโมงค์บ้านกระป๋อง) ระยะทางรวมประมาณ 1.400 กิโลเมตร บนทางหลวงหมายเลข 410 ตอน บ่อหิน-เบตงช่วงกม. 114+800-กม. 121+400
การดําเนินงาน : ศอ.บต.และหน่วยงานที่เกี่ยวข้อง ได้ร่วมกันหารือในการพัฒนาแนวเส้นทางใหม่เพื่อเดินทางเข้าสู่อําเภอเบตง จังหวัดยะลา และเห็นพ้องกันว่าควรมีการศึกษาแนวเส้นทางใหม่บนทางหลวงหมายเลข 410 ระยะทางรวมประมาณ 1.4 กิโลเมตร ซึ่งจะมีการขุดเจาะอุโมงค์บริเวณบ้านกระป๋อง ระยะทางยาว 800 เมตร โดยมีกรอบระยะเวลาในการศึกษาแนวเส้นทาง 1 ปี (ปีงบประมาณ พ.ศ. 2566 จํานวน 30 ล้านบาท)
มติที่ประชุม : เห็นชอบตามที่ฝ่ายเลขานุการเสนอ ดังนี้ (1) เห็นชอบในหลักการโครงการพัฒนาฯ ระยะทางรวมประมาณ 1.4 กิโลเมตร โดยมอบหมายให้กรมทางหลวง โดยสํานักงานแขวงทางหลวงยะลาเป็นหน่วยงานหลักรับผิดชอบดําเนินการ และมอบหมายให้ ศอ.บต. กองอํานวยการรักษาความมั่นคงภายในราชอาณาจักร มท. (จังหวัดยะลาและเทศบาลเมืองเบตง) กระทรวงทรัพยากรธรรมชาติและสิ่งแวดล้อม (สํานักงานนโยบายและแผนทรัพยากรธรรมชาติและสิ่งแวดล้อม) และกรมอุทยานแห่งชาติ สัตว์ป่า และพันธุ์พืช กระทรวงการคลัง (กรมศุลกากร) กก. และกระทรวงพาณิชย์ เป็นหน่วยงานสนับสนุน และ (2) เห็นชอบกรอบวงเงินงบประมาณ จํานวน 30 ล้านบาท เพื่อสนับสนุนโครงการพัฒนาฯ โดยมอบหมายให้กรมทางหลวงโดยสํานักงานแขวงทางหลวงยะลา ปรับแผนงานโครงการ กิจกรรมและงบประมาณที่ได้รับการจัดสรรตามพระราชบัญญัติรายจ่ายประจําปีงบประมาณ พ.ศ. 2566 มาสนับสนุนการดําเนินการหากไม่เพียงพอ ขอให้ สงป. พิจารณาจัดหางบประมาณจากแหล่งอื่น ๆ สนับสนุนต่อไป
_____________________
1คณะรัฐมนตรีมีมติ (21 กุมภาพันธ์ 2566) อนุมัติงบประมาณรายจ่ายประจําปีงบประมาณ พ.ศ. 2566 งบกลาง รายการเงินสํารองจ่ายเพื่อกรณีฉุกเฉินหรือจําเป็น สําหรับเป็นค่าใช้จ่ายช่วยเหลือเยียวยาซื้อเรือประมงในพื้นที่จังหวัดปัตตานี จํานวน 96 ลํา งบประมาณรวม 163 ล้านบาท โดย ศอ.บต. แจ้งว่า มีเจ้าของเรือประมงมายื่นคําร้องขอรับเงินเยียวยา จํานวน 86 ลํา และไม่ประสงค์นําเรือประมงออกนอกระบบ จํานวน 10 ลํา โดยพิจารณาเห็นชอบจ่ายค่าชดเชยเยียวยาเรือประมง จํานวน 86 ลํางบประมาณรวม 144 ล้านบาท ทั้งนี้ เรือประมงชื่อโชคสันติชัยของนายชิต ศรีกล่ํา ประสบอุบัติเหตุไฟไหม้ จึงมีมติให้รอการพิจารณา ซึ่ง ศอ.บต. ได้ดําเนินการแบ่งจ่ายเป็นสองงวด ได้แก่ งวดที่ 1 จ่ายค่าชดเชยเยียวยาแล้ว จํานวน 85 ลํา วงเงิน จํานวน 115 ล้านบาท เมื่อวันที่ 26 พฤษภาคม 2566 และงวดที่ 2 จะดําเนินการจ่ายค่าชดเชยเยียวยาภายในเดือนมิถุนายน 2566 กรณีเรือประมงชื่อโชคสันติชัยของนายชิต ศรีกล่ํา รวมทั้งการดําเนินการแยกชิ้นส่วนหรือทําลายเรือประมงดังกล่าวด้วย
2Watch list คือ บัญชีบุคคลที่ต้องเฝ้าระวังหรือจับตา ซึ่งหน่วยงานฝ่ายความมั่นคงจัดทําขึ้น ประกอบไปด้วย ข้อมูลของประชาชน ได้แก่ บรรดานักกิจกรรมหรือนักเคลื่อนไหวทางการเมือง นักการเมือง สื่อมวลชน นักวิชาการ และภาคประชาชน ซึ่งรายชื่อเหล่านี้ถูกระบุสถานะในเอกสารว่าเป็นกลุ่ม Watch list หรือกลุ่มที่รัฐกําลังจับตา โดยสาเหตุการขอปลด Watch list จํานวน 8 ราย ซึ่งเป็นรายชื่อที่อยู่ในบัญชี Watch list ของประเทศไทย กรณีเครือข่ายร้านอาหารต้มยํากุ้ง เนื่องจากมีประเด็นข้อขัดข้องในการทําหนังสือเดินทาง 2 กรณี ได้แก่ 1) กรณีที่ไม่สามารถทําหนังสือเดินทางได้ สาเหตุจาก (1) หนังสือเดินทางฉบับเดิมยังไม่หมดอายุ หนังสือเดินทางฉบับเดิมสูญหาย มีความประสงค์ทําหนังสือเดินทางฉบับใหม่ (2) การอยู่เกินกําหนด โดยใช้ Visa ท่องเที่ยว (3) ถูกจับกุมจากการไม่มีใบอนุญาตทํางาน (4) ถูกจับกุมปัญหายาเสพติด และ (5) ปัญหาธุรกรรมทางการเงิน 2) กรณีเดินทางออกจากประเทศไทยไม่ได้ สาเหตุจากการมีหมายจับคดีอาญาค้างอยู่ในสารบบทะเบียนประวัติอาชญากร
7. เรื่อง ความก้าวหน้าของยุทธศาสตร์ชาติ ประจําเดือนเมษายน 2566
คณะรัฐมนตรีรับทราบความก้าวหน้าของยุทธศาสตร์ชาติและแผนการปฏิรูปประเทศ ณ เดือนเมษายน 2566 ตามที่สํานักงานสภาพัฒนาการเศรษฐกิจและสังคมแห่งชาติ (สศช.) ในฐานะสํานักงานเลขานุการของคณะกรรมการยุทธศาสตร์ชาติและคณะกรรมการปฏิรูปประเทศเสนอ สรุปสาระสําคัญได้ ดังนี้
1. ความก้าวหน้าในการขับเคลื่อนยุทธศาสตร์ชาติสู่การปฏิบัติ
1.1 การขับเคลื่อนยุทธศาสตร์ชาติในห้วงที่ 2 (พ.ศ. 2566-2570) โดยเปรียบเทียบสถานการณ์ ณ ปี 2565 กับค่าเป้าหมายปี 2570 ของแผนแม่บทภายใต้ยุทธศาสตร์ชาติ (ฉบับแก้ไขเพิ่มเติม) (พ.ศ. 2566-2580) สรุปได้ ดังนี้
สถานะการบรรลุเป้าหมาย
จํานวนเป้าหมาย
เป้าหมายระดับประเด็น 36 เป้าหมาย1 มีสถานะบรรลุเป้าหมายระดับต่ํากว่าเป้าหมาย
ระดับต่ํากว่าค่าเป้าหมายขั้นวิกฤต
29 (ร้อยละ 73.38)
ระดับต่ํากว่าค่าเป้าหมายระดับเสี่ยง
4 (ร้อยละ 10.81)
ระดับต่ํากว่าค่าเป้าหมาย
3 (ร้อยละ 8.11)
อยู่ระหว่างจัดทําข้อมูล